הורים ותלמידים יקרים!

קצת לפני כניסת השבת משפחת כרמים מסכמת שבוע שלם של שהות בבית בצל מגיפת הקורונה, אנו רואים וחווים בעצמנו את מה שקורה בעולם במדינות מתקדמות שבהן קיימת רפואה מצויינת ולמרות כל זאת הוירוס מתפשט במהרה ומכפיל את עצמו מידי יום ולכן חשוב מאוד שכולנו נשמור על הכללים של משרד הבריאות מידי יום וההנחיות היוצאות בהחלטות ראש הממשלה וצוותו.

עוד ביום חמישי בשבוע שעבר ראש הממשלה וצוותו הגיעו לתובנה כי אנו נמצאים במצב חירום לאומי ויש לגלות אחריות כלפי הציבור וביום זה כולנו קיבלנו הודעה על סגירת בתי הספר בכל הארץ מתוך הבנה שבריאות ילדינו מעל הכל. בית הספר אורט כרמים על צוותו מורים מורות ועובדים ערוך תמיד לשעת חירום , כך היה וכך יהיה. צוות חדר המורים כבר ביום חמישי הפנים במהרה את המעבר החד של למידה מרחוק וכבר ביום שישי תלמידי ביה"ס ישבו בבתים וקיבלו הנחיות ללמידה מרחוק, ע"י מחנכות /ים הכיתה באופן מסודר .

יש לציין כי צוות ביה"ס הגיב באופן מיומן מקצועי ואחראי , לא ברור מאליו בשעות חירום, ההנחיות לצוות הופנו ממשרד החינוך על המשך ההתנהלות וצוות החירום שההנהלה לוקחת חלק בו נכנס מהר מאוד לתוך עבודה וידע להתאים את עצמו לשינויים שקורים.

יש לציין כי ביה"ס עובד ועבד במצב חירום בשני מישורים, התחום הלימודי והתחום הרגשי ונעשו מספר פעולות והתווית דרך ליצירת משנה סדורה של עבודה על מנת לא ליצור בלבול לתלמיד:

1. צוות היועצות הוציא הנחיות לצוות החינוכי ולתלמיד שתוכנו בעיקר זמינות עבור התלמידים והתייחסות למקרים ותגובות, כל בוקר מתקיים מעקב לא רק לימודי אלא גם רגשי שבסוף כל יום צוות החירום ואני בראשו מקבל דיווח יומי על הנעשה בכיתות ומה התגובות בהתאם לאירועים ובעיות שעולות .
2. ביה"ס יצר טופס מקוון שנשלח לתלמידים שמכיל בתוכו שאלות הנותנות תמונת מצב התלמיד, לימודי ורגשי , טופס יומי זה מרכז אצל המחנכת את כל הנתונים במטרה לעזור ולזהות את המצוקות הלימודיות והרגשיות.
3. כל רכז מקצוע בכל תחום מנחה את צוותו בלמידה מרחוק ע"פ נושאי הלימוד של משרד החינוך, דרך כלי לימוד שתורגלו עם התלמידים בשעת חירום (CLASSROOM) קיימת בקרה מתמדת על מנת לא ליצור עומסים , למרות שנתקלנו בתחילת השבוע בעומסים ידענו גם לתקן חזרה ואנו בשיפור מתמיד.
4. הודעות מסודרות מועברות לכם ההורים, אתם שותפים לאורך כל הדרך וקיים שיתוף פעולה קבוע ומצוין הכולל התייעצויות שלי כמנהל ביה"ס עם דודי שבת יו"ר ועד ההורים.

המצב בו אנו שרויים לימד את כולנו הרבה דברים חדשים, להשתמש בכלי לימוד מקוונים חדשים שאיתם אנו מלמדים ומקיימים ישיבות יומיות של הצוותים , דרך סרטונים, תוכנת ZOOZ, MEET קישורים של משרד החינוך , ילקוט דיגיטלי ועוד רבים אחרים שהצוות והתלמידים נחשפו אליהם בשבוע האחרון.

חשוב לכולנו ליצור סדר יום עבור התלמידים ולכן חשובה הלמידה מרחוק, ביה"ס שומר עד כמה שאפשר על הכללים בהתנהלות לימודית, נוכחות והשתתפות בשיעורים, כמו כן המטלות הניתנות הן לציון וכך גם בחנים ומבחני בית, חשוב להדגיש שאנו לא בחופשה אלא במצב חירום וחשובה ההתנהלות הרצינות והבנת החשיבות לשמור על המשכיות וקידום התלמיד/ה דרך סדר יום ברור ופתרון בעיות תוך כדי תנועה.

עם הפנים קדימה לשבוע הבא – בשלב זה בו הסתדרות המורים וארגון המורים נכנסו לתמונה עלו סימני שאלה להמשך ולשם כך אעשה סדר .

* הסתדרות המורים ושאליה שייכים המורים הגיעה להסכם עם האוצר והמורים הפסיקו את הלמידה מרחוק ובעצם יצאו לחופשה, אלה הם כל המורים ששייכים ליסודיים וחלקם הקטן לבתי ספר תיכוניים . יש לציין כי רוב בתי הספר בעיר כרמיאל בהם משתייכים חברי ההסתדרות קיבלו החלטה להמשיך בלמידה מרחוק, גילו אחריות לאור המצב וכך גם מורי ההסתדרות של אורט כרמים ועל כך המון הערכה.
* ארגון המורים אף הוא יצא אתמול בהכרזה על הפסקת הלמידה בחט"ב , לא קיים הסכם בין הארגון לאוצר ולמרות כל זאת קיבל החלטה זו מתוך ידיעה כי מורי חט"ב ישלימו עוד 9 ימים מסוף שנת הלימודים.

חשוב לציין כי בשלב זה כולנו כאחד חט"ב חט"ע עובדים רגיל בלמידה מרחוק כבי"ס 6 שנתי ונמשיך לדאוג לכל תלמידינו בכל דרך מתוך אחריות והבנת המצב הקיים ובדגש כי משרד החינוך הוא זה שנותן בשלב זה את ההנחיה שתצא כבר בתחילת השבוע באופן מסודר, יחד עם זאת כן יש צורך לקחת בחשבון כי יתכן ותלמידי חטב יצאו לחופשה משבוע הבא ותלמידי חטע יצטרפו .

לכל שאלה, בעיה, הערה, הארה .... הרגישו בנוח לדבר איתי ועם הצוותים הם אוזן קשבת עבורכם , יש לנו צוות של אלופים שעושה לילות כימים כולם כאחד נרתמים למסע והרבה הערכה ותודה להם .

הורים ותלמידים יקרים אני מאחל לכולנו שבמהרה יבואו ימים טובים יותר ונחזור לשגרה, תשמרו על הכללים חשוב מאוד, בריאות איתנה לכם ולמשפחות שלכם.

שבת שלום,

אילן פרסטר

מנהל ביה"ס

אורט כרמים